Document ID: 32010R0033

32010R0033
L 010/9
SLUŽBENI LIST EUROPSKE UNIJE
12.01.2010.
UREDBA KOMISIJE (EU) br. 33/2010
od 12. siječnja 2010.
o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
budući da:
(1)
Za razvrstavanje obuće s gornjim dijelom koji se sastoji od dva ili više materijala, u primjeni napomene 4. (a) zajedno s dodatnom napomenom uz poglavlje 64. kombinirane nomenklature koja je priložena Uredbi (EEZ) br. 2658/87, treba pojasniti drugu rečenicu dodatne napomene 1. uz poglavlje 64. navodeći kako se provjerava da određeni materijali imaju osobine gornjega dijela.
(2)
Presudom u slučaju C-165/07, Skatteministeriet protiv Ecco Sko A/S (2), Sud Europske unije uveo je „test hodanjem” s ciljem te provjere. Test zahtijeva provjeru pružaju li materijali za gornje dijelove dovoljnu potporu za stopalo kako bi hodanje u toj obući bilo moguće.
(3)
Stoga je primjereno u dodatnoj napomeni 1. uz poglavlje 64. navesti da materijali, da bi imali osobine gornjih materijala, moraju pružati dovoljno potpore za stopalo kako bi hodanje u toj obući bilo moguće.
(4)
U presudi Sud nije odredio treba li „test hodanjem” provoditi s ili bez traka za pričvršćivanje. Sud prepušta potrebne nalaze nacionalnim nadležnim sudovima. Činjenica da trake za učvršćivanje ostaju na mjestu ili ne ovisno o načinu na koji je koža odstranjena može dovesti do različitih tumačenja presude.
(5)
Kako bi se dobilo jedinstveno tumačenje kad je riječ o sustavima za učvršćivanje, potrebno je u dodatnoj napomeni uz poglavlje 64. navesti da sustavi za učvršćivanje trebaju ostati na mjestu tijekom testiranja. U protivnome, u slučaju da obuća zahtijeva sustav za učvršćivanje, na primjer vezice, kako bi bila uporabna, test hodanjem bio bi nesupješan s bilo kojim materijalom jer osoba koja nosi takvu obuću ne bi mogla u njoj hodati ako nema sustava za pričvršćivanje.
(6)
Uredbu (EEZ) br. 2658/87 treba stoga na odgovarajući način izmijeniti.
(7)
Mjere predviđene u ovoj Uredbi u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
U dodatnoj napomeni 1. uz poglavlje 64. kombinirane nomenklature koja je priložena Uredbi (EEZ) br. 2658/87, druga rečenica prvog stavka zamjenjuje se sljedećim:
„Nakon odstranjivanja pojačanja, vidljivi materijal mora imati osobine gornjeg dijela, a ne podstave, kako bi se stopalu osobe osigurala dostatna potpora za hodanje u toj obući s izvornim sustavom za učvršćivanje u uporabi.”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. siječnja 2010.

Labels: 3
1